Indië se 1ste openlike gay sportster | Netwerk24
Indië se 1ste openlike gay sportster
Dutee Chand is Indië se eerste openlike gay sportster. Foto: Getty Images
Die BBC berig dat Chand (23) bekend gemaak het dat sy al vyf jaar in ’n verhouding met ’n vrou is.
Volgens Chand het die hooggeregshof in Indië se geskiedkundige besluit in 2018 om gay verhoudings te dekriminaliseer haar aangemoedig om in die openbaar oor haar seksualiteit te praat.
Sy het egter gesê sekere van haar familielede het nog nie haar verhouding aanvaar nie.
“Ek en ’n 19-jarige vrou van my dorpie (Chaka Gopalpur) is al vyf jaar in ’n verhouding,” het sy gesê in ’n onderhoud in Hyderabad waar sy oefen.
“Ek het my pasmaat gevind. Ek glo almal moet die vryheid hê om enigiemand te kan liefhê. Daar is geen groter emosie as liefde nie en niemand mag dit ontneem word nie.”
Hoewel Indië se houding teenoor gay mense stadig aan die verander is, sê Chand dat sommige mense, soos haar suster wat dreig om haar uit die familie te skop, dit nie aanvaar nie.
“My oudste suster beweer dat my meisie net in my besittings belangstel. Sy dreig om my tronk toe te stuur omdat ek in hierdie verhouding is.”
Chand het in 2013 op die Wêreld-jeugkampioenskappe die eerste Indiese naelloper geword wat die uitdunne op ’n wêreldatletiekbyeenkoms gehaal het.
Sy het die internasionale vereniging van atletiekfederasies (IAAF) in 2014 hof toe gesleep nadat sy geskors is omdat sy ’n hormoontoets gedop het.
In Julie 2015 het die internasionale hof vir sportarbitrasie (CAS) die reëls, ingevolge waarvan atlete met hoër testosteroonvlakke getoets moet word, opgeskort vir twee jaar om geleentheid vir meer navorsing te gee.
Chand is toegelaat om weer te hardloop terwyl CAS die geldigheid van geslagstoetse rondom vroueatlete bevraagteken het.
Daarna het sy vir die Olimpiese Spele in Rio de Janeiro in 2016 gekwalifiseer en in 2018 twee silwermedaljes op die Asiese Spele verower.
Meer oor: Dutee Chand | Atletiek | Gay